09:55 / 07.10.2018 Източник: sport.plovdiv24.bg Отпечатай Изпрати
© citinerant.eu
13 творчески компании от Белгия, Франция, Италия и Швейцария - част от мрежата на френската театрална асоциация на пътуващите театри CITI, се събират в града под тепетата през 2019-та година, предаде репортер на Plovdiv24.bg. Пеша, с коне, велосипеди или камиони над 200 творци и екипите им тръгват по пътищата на Европа, за да достигнат Европейската столица на културата и да станат част от артистичния лагер на открито "Пловдив Каравана".
От 1 до 10 юни те ще вдигнат три големи лагера, един в квартал "Тракия", един в квартал "Столипиново" и един на Гребната база. За това време пловдивчани и гостите на града ще имат възможността да се насладят на театър, музика, танци, цирк, улично изкуство, игри и поезия. Краят на фестивала пък ще бъде ознаменуван с голям и шарен прощален уличен парад по Главната улица. Инициативата е част от официалната програма на Пловдив като Европейска столица на културата.